El Club de Producte de Catarroja continua avançant amb la implicació publicoprivada que aposta pel turisme sostenible
28 abr. 2023

L'Ajuntament de Catarroja, a través de la regidoria de Turisme, i en col·laboració amb tots els agents interessats, continua avançant amb l'objectiu de construir un projecte turístic sostenible al voltant del Port. Així doncs, aquesta setmana els principals actors del sector turístic del municipi han fet un pas més per a aconseguir aquest objectiu amb la realització dels tallers de treball per a localitzar els projectes turístics que podrien ser interessants per a desenvolupar en el municipi.

Prèviament a aquest pas, el mes de febrer passat es va presentar en la Masia de las Estrellas l'enquesta ciutadana que posava les bases al treball que s'ha estat realitzant, aquesta vegada en les instal·lacions del Teatre Auditori. Allí, s'han organitzat en grups de treball per a posar sobre la taula les experiències actuals que poden convertir-se en productes turístics des del punt de vista de la sostenibilitat i el respecte a les tradicions emmarcades dins del Parc Natural de l’Albufera.

En les jornades s'ha posat damunt de la taula el valor gastronòmic de Catarroja com a bressol de l'allipebre i la possibilitat d'explotar aqueix atractiu culinari en l'entorn idíl·lic del Port, sense que això pertorbe el Parc Natural. En aquesta mateixa línia, s'ha tractat les possibilitats d'un turisme mediambiental amb l'exemple d'altres entorns similars com el Delta de l'Ebre o potenciar les visites turístiques amb barca amb opcions més atractives per al visitant.

Amb tot aquest treball s'elaborarà el marc turístic des del qual Catarroja vol avançar per a oferir una nova via d'ocupació a la ciutadania basat en el turisme, al mateix temps que es posa en valor, de manera sostenible un dels grans tresors de la província de València com és el Port de Catarroja.